Document ID: 32007D0813

ΑΠΌΦΑΣΗ ΤΗΣ ΕΠΙΤΡΟΠΉΣ
της 28ης Νοεμβρίου 2007
για τη διάθεση στην Ισπανία πρόσθετων ημερών στη θάλασσα εντός των διαιρέσεων ICES VΙΙΙc και ΙΧa εξαιρουμένου του κόλπου του Κάδιξ
[κοινοποιηθείσα υπό τον αριθμό Ε(2007) 5719]
(Το κείμενο στην ισπανική γλώσσα είναι το μόνο αυθεντικό)
(2007/813/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 41/2007 του Συμβουλίου, της 21ης Δεκεμβρίου 2006, περί καθορισμού, για το 2007, για ορισμένα αποθέματα ιχθύων και ομάδες αποθεμάτων ιχθύων, των αλιευτικών δυνατοτήτων και των συναφών όρων στα κοινοτικά ύδατα και, για τα κοινοτικά σκάφη, σε ύδατα όπου απαιτούνται περιορισμοί αλιευμάτων (1), και ιδίως το σημείο 9 του παραρτήματος IIB,
Εκτιμώντας τα ακόλουθα:
(1)
Στο σημείο 7 του παραρτήματος ΙΙΒ του κανονισμού (ΕΚ) αριθ. 41/2007 προσδιορίζεται ο μέγιστος αριθμός ημερών κατά τις οποίες τα κοινοτικά σκάφη ολικού μήκους ίσου ή μεγαλύτερου από 10 μέτρα, τα οποία φέρουν τράτες με μέγεθος ματιών ίσο ή μεγαλύτερο των 32 mm, απλάδια δίχτυα με μέγεθος ματιών ίσο ή μεγαλύτερο των 60 mm, ή παραγάδια βυθού μπορούν να παραμένουν εντός των διαιρέσεων ICES VΙΙΙc και ΙΧa, εξαιρουμένου του κόλπου του Κάδιξ, από την 1η Φεβρουαρίου 2007 έως τις 31 Ιανουαρίου 2008.
(2)
Το σημείο 9 του εν λόγω παραρτήματος επιτρέπει στην Επιτροπή να διαθέτει πρόσθετο αριθμό ημερών στη θάλασσα κατά τις οποίες κάποιο σκάφος μπορεί να παραμένει εντός της εν λόγω περιοχής όταν διαθέτει επ’ αυτού τέτοιου είδους αλιευτικά εργαλεία, βάσει οριστικών παύσεων των αλιευτικών δραστηριοτήτων που έχουν πραγματοποιηθεί από την 1η Ιανουαρίου 2004.
(3)
Στις 6 Ιουλίου 2007, η Ισπανία υπέβαλε στοιχεία που αποδεικνύουν ότι τα σκάφη που διέκοψαν τις αλιευτικές τους δραστηριότητες από την 1η Ιανουαρίου 2004 χρησιμοποίησαν αντίστοιχα το 4,20 % της αλιευτικής προσπάθειας κατά το 2003 όσον αφορά τα ισπανικά σκάφη που ευρίσκονται στην περιοχή και φέρουν τράτες με μέγεθος ματιών ίσο ή μεγαλύτερο των 32 mm, το 9,55 % της αλιευτικής προσπάθειας κατά το 2003 όσον αφορά τα ισπανικά σκάφη που ευρίσκονται στην περιοχή και φέρουν απλάδια δίχτυα με μέγεθος ματιών ίσο ή μεγαλύτερο των 60 mm και το 20,86 % της αλιευτικής προσπάθειας κατά το 2003 όσον αφορά τα ισπανικά σκάφη που ευρίσκονται στην περιοχή και φέρουν παραγάδια βυθού.
(4)
Βάσει των υποβληθέντων στοιχείων, και εφαρμόζοντας τη μέθοδο υπολογισμού που προβλέπεται στο σημείο 9.1 του παραρτήματος IIB, πρέπει να διατεθούν στην Ισπανία εννέα επιπλέον ημέρες στη θάλασσα για σκάφη που φέρουν αλιευτικά εργαλεία κατηγορίας 3 α), 21 για σκάφη που φέρουν αλιευτικά εργαλεία κατηγορίας 3 β), και 45 για σκάφη που φέρουν αλιευτικά εργαλεία κατηγορίας 3 γ) από την 1η Φεβρουαρίου 2007 έως τις 31 Ιανουαρίου 2008.
(5)
Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής αλιείας και υδατοκαλλιέργειας,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Τροποποιείται σε 225 ημέρες ετησίως ο μέγιστος αριθμός ημερών κατά τις οποίες τα αλιευτικά σκάφη με σημαία Ισπανίας τα οποία φέρουν τα αλιευτικά εργαλεία που αναφέρονται στο σημείο 3 α) του παραρτήματος IIB του κανονισμού (ΕΚ) αριθ. 41/2007 και δεν υπόκεινται σε καμία από τις ειδικές προϋποθέσεις που απαριθμούνται στο σημείο 7.1 του εν λόγω παραρτήματος, μπορούν να παραμένουν εντός των διαιρέσεων ICES VΙΙΙc και ΙΧa, εξαιρουμένου του κόλπου του Κάδιξ, όπως προβλέπεται στον πίνακα I του εν λόγω παραρτήματος.
2. Τροποποιείται σε 237 ημέρες ετησίως ο μέγιστος αριθμός ημερών κατά τις οποίες τα αλιευτικά σκάφη με σημαία Ισπανίας τα οποία φέρουν τα αλιευτικά εργαλεία που αναφέρονται στο σημείο 3 β) του παραρτήματος IIB του κανονισμού (ΕΚ) αριθ. 41/2007 και δεν υπόκεινται σε καμία από τις ειδικές προϋποθέσεις που απαριθμούνται στο σημείο 7.1 του εν λόγω παραρτήματος, μπορούν να παραμένουν εντός των διαιρέσεων ICES VΙΙΙc και ΙΧa, εξαιρουμένου του κόλπου του Κάδιξ, όπως προβλέπεται στον πίνακα I του εν λόγω παραρτήματος.
3. Τροποποιείται σε 261 ημέρες ετησίως ο μέγιστος αριθμός ημερών κατά τις οποίες τα αλιευτικά σκάφη με σημαία Ισπανίας, τα οποία φέρουν τα αλιευτικά εργαλεία που αναφέρονται στο σημείο 3 γ) του παραρτήματος IIB του κανονισμού (ΕΚ) αριθ. 41/2007 και δεν υπόκεινται σε ουδεμία από τις ειδικές προϋποθέσεις που απαριθμούνται στο σημείο 7.1 του εν λόγω παραρτήματος, μπορούν να παραμένουν εντός των διαιρέσεων ICES VΙΙΙc και ΙΧa, εξαιρουμένου του κόλπου του Κάδιξ, όπως προβλέπεται στον πίνακα I του εν λόγω παραρτήματος.
Άρθρο 2
Η παρούσα απόφαση απευθύνεται στο Βασίλειο της Ισπανίας.
Βρυξέλλες, 28 Νοεμβρίου 2007.

Labels: 8
11
18
6